مراتب متدنية بزاف حصلات عليها الجامعات المغربية ف ترتيب كيو اس “كواكاريلي سيموندز” العالمي لجامعات الدول العربية 2019 . التصنيف اللي كايهم 120 جامعة ف الدول العربية فقط يالاه حصلات فيه جامعة الاخوين ف افران على المرتبة 46، يا حسرة الانجليزية زعما و الثلوج و الابهة و داكشي...سبقاتها جامعات ف دول فيها الحرب بحال العراق- جامعة بغداد -أو جامعات ماعندها حتى الالات ديال الفوطوكوبي بحال عين شمس ف مصر و جامعة الازهر .. اما جامعة محمد الخامس ف الرباط فكانت ف الرتبة 51، احسن منها جامعة ف غزة اللي كايقراو فيها الطلبة تحت القصف.. وعاد جامعة الحسن الثاني ديال كازا ف المرتبة 80 و القاضي عياض ف المرتبة 100 المؤشرات المستعملة فهاد الترتيب حسب ماقالته المنظمة ف بلاغ ديالها هي السمعة الاكاديمية و حصص التشغيل بعد التخرج ، نسبة الطلبة في الكليات ،الاشتراك في الشبكة العالمية للابحاث، التأثير ف الانترنيت، عدد حاملي الدكتوراه من العاملين ، الاشارة للجامعة ف الابحاث الورقية، نسبة الابحاث و غزارتها و جودتها ، و عدد الطلبة و الباحثين الدوليين.. و السبب ديال هاد المراتب المشوهة راه باين: الاكتظاظ و البحث العلمي ماكاينش ، كاين غير النقيل و البلاجيا و الكسل و علاقات السلطوية مابين الاساتذة و الطلبة و حتى العقلية الامنية مزال مسيطرة على تسيير الكليات وزيد عليها مناهج الحفظ و التخبط اللغوي ماشادين لا فرنسية و لا انجليزية و لا حتى عربية و عدم ربط المسالك والشعب بمهن بغاتها الوقت و اخيرا فضايح بيع الشواهد و الاستغلال الجنسي.. 
شوهة كبيرة: الجامعات المغربية ف مراتب متدنية بزاف ف تصنيف عالمي